Minyak kelapa sawit

Minyak (kelapa) sawit ialah sejenis minyak sayuran boleh dimakan yang diperoleh dari buah dan isirong (benih) kelapa sawit (Elaeis guineensis). Minyak sawit biasanya berwarna kemerahan kerana mengandungi isi beta-karotena yang tinggi (tetapi apabila dididih, bahan karotenoid dalamnya musnah, sekaligus melunturkan warna minyak). Minyak sawit ialah salah sejenis minyak sayuran yang amat tinggi kandungan lemak tepu (seperti minyak kelapa) oleh itu berkeadaan separa pejal dalam suasana bersuhu bilik.

Minyak kelapa sawit laris digunakan sebagai minyak masak, ramuan marjerin, dan juga bahan untuk membuat pelbagai makanan diproses. Minyak ini juga adalah bahan terpenting dalam pembuatan sabun, serbuk cucian dan produk penjagaan diri, dan juga digunakan untuk merawat luka, dan juga menjadi bahan Bahan Bakar Bio.

Kimia dan pemprosesan 
Minyak sawit dan minyak isirong sawit terdiri daripada asid lemak yang terester dengan gliserol seperti mana-mana lemak biasa yang lain. Kedua-dua minyak tersebut tinggi dengan asid lemak tepu, iaitu masing-masing ada 50% dan 80%. Minyak sawit meminjamkan namanya kepada asid palmitik, iaitu asid lemak tepu 16-karbon yang ditemui dalam minyak sawit; asid oleik monotaktepu juga merupakan satu juzuk minyak sawit manakala minyak isirong sawit pula banyak mengandungi asid laurik. Minyak sawit ialah sumber semula jadi tokotrienol yang terbesar, iaitu salah satu anggota kelompok vitamin E. Minyak sawit juga tinggi dengan vitamin K dan zat magnesium diet.

Napalm meminjam namanya dari asid naftena, asid palmitik dan piroteknik, atau sekadar resipi yang menggunakan nafta dan minyak sawit.

Anggaran kepekatan asid lemak dalam minyak sawit adalah seperti berikut:.

Hasil minyak sawit dibuat dengan proses pengisaran dan penapisan: mula-mula sekali menggunakan pemeringkatan, diikuti proses penghabluran dan pengasingan untuk memperoleh pecahan pejal (stearin), dan cair (olein). Bendasing boleh ditanggalkan melalui proses pencairan dan penyahgaman, kemudian minyaknya dituras dan dilunturkan. Selepas itu, penapisan luaran menghapuskan bau dan pewarnaan untuk menghasilkan minyak sawit dinyahbau luntur bertapis (, RBDPO), dan asid lemak tulen bebas, yang digunakan sebagai bahan mentah utama dalam pembuatan sabun, serbuk cucian dan pelbagai produk kebersihan dan penjagaan diri. RBDPO adalah hasil minyak asas yang boleh dijual di pasaran komoditi sedunia, di samping boleh dipecahkan lagi menjadi olein sawit untuk membuat minyak masak dan banyak lagi.

Kelapa sawit juga dijadikan bahan mentah untuk penghasilan biodiesel, sama ada minyak sawit diproses yang dicampur dengan petrodiesel, mahupun diproses melalui pentransesteran untuk menghasilkan sebatian ester metil minyak sawit yang memenuhi penetapan EN 14214 antarabangsa, dengan gliserin sebagai bahan sampingan. Proses yang sebenar berbeza antara negara-negara dan dari segi keperluan pelbagai pasaran eksport. Proses pengeluaran biobahan api masa hadapan juga sedang diuji secara kecil-kecilan.

Pengeluaran antarabangsa

Malaysia 
Pada tahun 2003, Malaysia menghasilkan 14 juta tan minyak sawit dari tanah seluas lebih 38,000 kilometer persegi, menjadikannya pengeksport minyak sawit terbesar di dunia. Kebanyakan hasil taninya disalurkan kepada pasaran kebersihan diri dan kegunaan masakan. Konglomerat Sime Darby merupakan pengendali ladang kelapa sawit terbesar, yang memiliki 524,626 hektar di seluruh Semenanjung, Sabah dan Sarawak, di samping mengendali ladang di Sumatera, Kalimantan dan Sulawesi di Indonesia, dan juga loji pengilangan dan kilang penapisan.

Agensi Tenaga Antarabangsa meramalkan penggunaan biobahan api di negara-negara Asia kekal sederhana. Namun, selaku pengeluar utama minyak sawit, kerajaan Malaysia menggalakkan pengeluaran suapan biobahan api dan pembinaan loji biodiesel yang menggunakan minyak sawit. Malaysia juga bersiap untuk beralih dari penggunaan diesel ke biobahan api dalam negeri menjelang tahun 2008, termasuk merangka undang-undang yang mewajibkan peralihan tersebut. Mulai tahun 2007, segala diesel yang dijual di Malaysia mesti mengandungi 5% minyak sawit. Malaysia bangkit sebagai salah sebuah pengeluar biobahan api teraju setelah 91 loji diluluskan dan sebilangan darinya sudah beroperasi, kesemuanya mengusahakan minyak sawit. Kebanyakannya bertujuan memenuhi permintaan serantau, di samping adanya perancangan untuk mengeksport minyak ke Eropah, sementara China menjadi pengimport utama keluaran biobahan api Malaysia. 

Pada 16 Disember 2007, Malaysia membuka loji biodiesel pertamanya di negeri Pahang, yang mempunyai kapasiti tahunan 100,000 tan dan juga mengeluarkan bahan sampingan yang terdiri daripada sulingan asid lemak sawit sebanyak 4,000 tan, dan gliserin bergred farmaseutikal sebanyak 12,000 tan.
Neste Oil di Finland merancang untuk menghasilkan biodiesel sebanyak 800,000 tan setahun dari minyak sawit Malaysia di sebuah kilang penapisan di Singapura mulai tahun 2010, yang bakal menjadi loji biobahan api terbesar di dunia, dan 170,000 tan setahun lagi dari loji generasi kedua pertamanya di Finland mulai tahun 2007-8, yang boleh menapis bahan api daripada pelbagai sumber. Neste bersama kerajaan Finland menggunakan bahan api parafin ini untuk menjana beberapa bas awam di kawasan bandaraya Helsinki sebagai ujian.

Indonesia 
Para petani di Indonesia juga berusaha meningkatkan pengeluaran minyak sawit untuk memenuhi permintaan global yang dipacu oleh biobahan api, dengan cita-cita kerajaannya melihat negara ini menjadi peneraju pengeluaran minyak sawit. Data FAO menunjukkan pengeluaran meningkat melebihi 400% antara 1994 - 2004, sehingga melebihi 8.66 juta tan (metrik). Dalam tahun 2007, Indonesia menjadi pengeluar utama minyak sawit, mengatasi Malaysia. 

Selain memenuhi pasaran tempatan, mereka juga melihat kepada menghasilkan biodiesel. Terdapat banyak kilang penggilingan dan pemprosesan minyak sawit dibina oleh syarikat tempatan utama seperti PT. Astra Agro Lestari terbuka (kilang pemprosesan minyak sawit 150,000 tpa biodiesel), Kumpulan PT. Bakrie (kilang biodiesel dan ladang-ladang baru), Kumpulan Surya Dumai (kilang pemprosesan minyak sawit biodiesel) dan syarikat global seperti Cargill (kadangkala beroperasi melalui CTP Holdings of Singapore, membina kilang pemprosesan minyak sawit dan penggilingan baru di Malaysia dan Indonesia, memperluaskan kilang pemprosesan minyak sawit Rotterdam mereka untuk menangani 300,000 tpa minyak sawit, mengambilalih ladang-ladang di Sumatra, Kalimantan, Indonesia dan Semenanjung dan Papua New Guinea) dan Robert Kuok's Wilmar International Limited (dengan ladang-ladang dan 25 kilang pemprosesan minyak sawit seluruh Indonesia, untuk membekal  feedstock kepada kilang pemprosesan minyak sawit biodiesel baru di Singapore, Riau, Indonesia, dan Rotterdam).

Pengeluar Lain 
Australia
Pada 23 November 2006, kilang biodiesel berasaskan minyak sawit pertama Australia dibuka di Darwin, menggunakan teknologi kilang pemprosesan biobahanapi Lurgi AG. Kilang tersebut mempunyai kapasiti untuk menghasilkan 122,500 tan biodiesel dan 12,250 tan gliserin setahun. Syarikat yang sama juga membina kemudahan 600,000/60,000 tpa biodiesel/gliserin dengan kogenerasi di Singapura, dijadual beroperasi pada pengeluaran maksima pada pertengahan 2008

Kenya
Pengeluaran minyak sawit tempatan Kenya merangkumi sekitar sepertiga daripada permintaan tahunannya, dianggarkan sekitar 380,000 tan metrik. Selebihnya adalah diimpot dengan kos anggaran USD140 juta setahun, menjadikan minyak sawit sebagai bahan impot kedua penting selepas petroliam.

Lihat juga 
 Minyak kacang

Rujukan

Pautan luar 
 Cooking the Climate , Greenpeace report on the palm oil industry
 Bruce Parry's Penan documentary showing the social and environmental impact of palm plantations in Malaysia
 Palm Oil - Production, Consumption, Exports, and Imports Statistics by Country
 The slippery business of palm oil (The Guardian 6.11.2008)
 Blood on the Palms: Afro-Colombians fight new plantations by David Bacon, July/August 2007 Dollars & Sense
 Palm Oil as a Fuel for Agricultural Diesel Engines: Comparative Testing against Diesel Oil
 Penggunaan bahan-bahan minyak kelapa sawit sebagai agen pemulihan asfal terpakai.  

Biobahan api
Kelapa sawit
Kelapa sawit